Kabulas
Kabulas (pušt. کابل‎ = Kābul) – miestas Afganistano vidurio rytuose, šalies sostinė ir didžiausias miestas. Išsidėstęs prie Kabulo upės, maždaug 1800 m aukštyje virš jūros lygio. Tai pagrindinis ekonomikos ir kultūros centras šalyje, ilgą laiką buvo svarbioje strateginėje vietoje dėl to, kad netoli yra Chaibero perėja, svarbi kalnų perėja tarp Afganistano ir Pakistano. Pramonė: tekstilė, maisto apdirbimas, chemija, mediena. Tautinę daugumą sudaro tadžikai, didžiausia tautinė mažuma – puštūnai. Yra universitetas (įkurtas 1932 m.) – svarbiausia aukštojo mokslo institucija šalyje.